لعلوة

**لعلوة** سميت قصيدة ديال لعيطة ، لّي مامعروفش ب ضّبط لّي كتبها، و كايرجع لأصل ديالها ل منطقة مزاب ف نّواحي د بن احمد. قصيدة لعلوة هي، ف لاصل ديالها، من نّوع صّوفي دّيني لّي معروف ب سّواكن، و هوما لعيوط لّي كايتغنّاو ب سّادات ديال شي منطقة و كايدكرو لحوايج و لكرامات لّي كانو معروفين بيها، زايدون على شي أحداث ولا شي شخصيات تاريخية ديال لمناطق لّي مدكورة ف لقصيدة.

لعلوة غنية مشهورة بزّاف ف لمغريب و كاتعتابر من لخالدات ديال فنّ لعيطة و غنّاوها بزّاف ديال لمغنّيين لمغاربة، واخّا تخلط لكلام ديالها ب شي قصايد و عيوط خرين.

أشهر واحد غنّا لعلوة هو شّيخ حمد ولد قدور لّي دار أول تسجيل معروف د هاد لعيطة ف لقرن لعشرين. غنّاوها من بعد منّو بزّاف ديال شّيوخ و شّيخات لكبار د لعيطة ف لمغريب بحال الشيخ الصاحب بلمعطي، فاطنة بنت لحوسين، لحامونية، خديجة لبيضاوية، حجيب و زيد عليهوم عدد من لمغنّيين و لݣروپات شّعبيين لمغاربة بحال: عبد العزيز الستاتي، سعيد صّنهاجي، عبد الله الدّاودي، الزّيتوني بورݣون، سعيد لهنا...

## لقيمة تّقافية و لفنّية د لعلوة
لعلوة عندها قيمة تقافية و روحية فنّية كبيرة ف لموسيقا شّعبية لمغريبية و ب دّات ف لمناطق د شّاوية، دكّالة، عبدة، لغرب و تادلة. هي من أكتر لعيوط لّي تغنّاو و تعاودو و صعيب ما تكونش حاضرة ف أي حفلة موسيقية شعبية مغريبية. ف لحلاقي شّعبية لمغريبية لوجيبات د لمغنّيين و عبيدات رّما ديما كاتبدا ب لعلوة حيت لمغنّيين كايآمنو ب أن فيها لبركة لّي كاتجيب لجمهور.

هي من نوع لعيوط سّواكن و كاتدلّ على تّقديس لكبير لّي عند لمغاربة ل سّادات و لشي بلايص محددة لّي فيها لأضرحة ديالهوم ولا وقعو ولا عاشو فيها شخصيات كانو كايكبّروهوم نّاس، بحال سّادات و شّيوخ ديال تّصوف.

## أصل سّمية
لعلوة ف دّاريجا لمغريبية كاتعني لبلاصة لعالية (ب لعربية: "*الهضبة*") و هي كاتشير لواحد لبلاصة ف لإقليم د بن احمد ف لمنطقة د مزاب.

## لموسيقا د لعلوة

لعلوة ف لاصل ديالها كاتّغنا ف لمقام لموسيقي د لباياتي و كانت كاتّغنّا ب لبندير و لوتار. وقعو فيها بزّاف ديال تغييرات ب لمقارنة مع طّريقة لأصلية على مستوى لمقامات: لّوالا لّي غيرو فيهوم كانو الشيخ الصاحب بلمعطي و الشيوخ الطّاهر و لمكّي. لقصيدة لموعاصرة كاتّغنا ب آلات خرين و ب توزيعات موسيقية مختلفة.

## لقصيدة

### لعيطة لأصلية
*بسم الله باش بديت على النبي صليت*

*أماتوصليو عليه قد البحر وما فيه*

*بغايت نمجد “القبة” نذكر عزري العلوة*

*جيتي في راكوبة باقي قيك النوبة*

*جاء عندي حبيبي ما لقيت ما نعطيه نفرش ليه الزرابي الحباب دايرين بيه*

*يا لغادي نوصيك بعدا إيلا وصلتي تأدب وتوضا*

*يا لغادي عيب عليك وياالجاي عيب عليك*

*تبعتي صحاب المال ونسيتي واليديك*

*الواد الواد الواد بربيعو*

*حقي فيك يا فاضل ما نرهنو ما نبيعو*

### زّيادات على لقصيدة لأصلية
لعيطة د لعلوة تزاد فيها كلام موخود من عيوط خرين بحال عيطة "الزاوية" لّي تشهرات بيها فاطمة الزّحافة و بدّات فاش كايتدكرو ولاد حريز و لمنطقة د برشيد:*نتوما أولاد حريز جدكوم شريف عزيز* و بعض لمرات كاين لّي كايبدا لعلوة ب مقطع ديال عيطة "الزاوية":*الزاوية مانا ساخي بيك... سخاك الزمان عليا* شّي لّي ما عندو علاقة ب لعيطة لأصلية د لعلوة.

## ديكسيونير لعلوة

* عزري العلوة: كاين بزّاف د لمعاني لّي تقدر تكون صحيحة ب نّسبة ل كلمة "لعزري"، يمكن يتقصد بيها صّمعة ديال سّيد د لعلوة (لمغاربة كانو كايسمّيو راس صّمعة "لعزري"). كاين تفسير آخر لّي هو أنّ عزري لعلوة لقب (ولا ݣراد) ديال تّصوف باش يتميّز على مراتب خرا بحال "الضّامن" و "شامخ لقدر" ولا "مول الراكوبة". يمكن لّي يكونو مقصودين بيها سيدي محمد البهلول ولا بويا حجاج.
* الراكوبة: لبلاصة لّي مدفون فيها سّيد ولا لوالي صّالح.
* سيدي محمد لبهلول: و هو لّي كاتدكرو لعيطة ب سميت "نور لبهالة"، و هو لوالي صّالح رّئيسي ف لمنطقة د لعلوة.
* سيدي الحجّاج: و هو بويا حجّاج لّي كان معصوم من لموبقات، على حساب تّراث شّعبي.
* سيدي بن عيسى:
* سيدي بلݣاسم: سيّد كاين ضّريح ديالو ف قبيلة ولاد فارس ف سيدي حجاج جوايه بن احمد. بزّاف كايخلطو بينو و بين سيدي قاسم بوعسرية، لّي ماشي هو لّي كاتغنّي عليه لعلوة.
* سيدي عمار بن صمصام:
* سيدي البطاح:

## مصادر

تصنيف:لعيطة
تصنيف:مقالات فيها مصدر و 3000 بايت